**adagio tomnatic**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lângă birou o sticlă de coniac

așteaptă s-o sărut la ceas de seară

ca despărțirea noastră să nu-mi pară

atât de tristă. inutil îmi fac

de lucru adunându-mi o comoară

de muzici fine de odinioară

sau studiind istorii din alt veac

care-au creat tot ce îmi înconjoară

ființa. oare ce-mi mai e pe plac?

pe-aici se pot privi femei la vrac

și minți clocite-n poezie chioară

golită de antren. să nu mă doară

trecerea timpului? sunt un copac

din care frunzele tânjesc să moară

topindu-se în putrezire. tac

și-aștept. azi liniștea mă înfioară.

în mine zâmbetele tale zac.

nu! amintirea lor n-are să piară.

ce nostalgie! inimă bizară!

sentimental vorbind sunt doar un rac.

ajunge. cântă-n cască o vioară.

ia să mai sorb o gură din coniac.